|  |  |  |
| --- | --- | --- |
| ZSK_LOGO_ZSK_COLOR |  | **Stredná odborná škola lesnícka**  Medvedzie 135  027 44 Tvrdošín |

**Podmienky prijatia a kritériá pre prijatie uchádzačov o štúdium**

**v SOŠ lesníckej v Tvrdošíne**

**pre školský rok 2026/2027 - učebné odbory trojročné.**

**EDU ID školy: 100008802**

Ponuka učebných odborov:

|  |  |  |
| --- | --- | --- |
| **Kód odboru** | **Odbor učebný** | **Dĺžka štúdia** |
| 2466 H04 | mechanik opravár - lesné stroje a zariadenia  mechanička opravárka – lesné stroje a zariadenia | 3 roky |
| 4524 H00 | agromechanizátor, opravár  agromechanizátorka, opravárka | 3 roky |
| 4575 H00 | mechanizátor lesnej výroby  mechanizátorka lesnej výroby | 3 roky |

Riaditeľ SOŠ lesníckej v Tvrdošíne v zmysle § 62 až 68 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a po prerokovaní v pedagogickej rade školy dňa 14.11.2024 stanovuje nasledovné kritériá a podmienky pre prijatie uchádzačov na štúdium:

**A) Podmienky prijatia:**

- úspešné ukončenie 9. ročníka ZŠ,

- uchádzač o štúdium nie je žiakom inej strednej školy,

- dobrý zdravotný stav,

- pre odbor 4575 H00 mechanizátor, mechanizátorka lesnej výroby sa vyžaduje potvrdenie o zdravotnej spôsobilosti žiaka ( tlačivo je dostupné na webovej stránke školy – prijímacie konanie ). Zdravotnú spôsobilosť posudzuje lekár so špecializáciou v príslušnom špecializačnom odbore,

**- Podmienky prijatia uchádzača so zdravotným znevýhodnením:**

Uchádzač so zdravotným znevýhodnením podľa určenej diagnózy, pripojí k prihláške na vzdelávanie vyjadrenie lekára so špecializáciu všeobecné lekárstvo o zdravotnej spôsobilosti študovať zvolený odbor vzdelávania; správu z diagnostického vyšetrenia vydanú zariadením poradenstva a prevencie, ktorá obsahuje návrh podporného opatrenia. ( § 63 ods. 5 a 6 školského zákona č. 245/2008 Zz. v platnom znení).

**B) Kritériá pre prijatie uchádzačov o štúdium**

Riaditeľ školy prijme uchádzačov o štúdium **bez prijímacej skúšky** do určeného počtu žiakov   
v jednotlivých učebných odboroch ( podľa § 65 ods. 4 školského zákona ).

Ak sa na niektorý z uvedených odborov prihlási viac uchádzačov ako môže škola prijať, prijatie uchádzačov na uvedené učebné odbory sa uskutoční na základe **študijných výsledkov -** z predmetov MAT, SLJ, ANJ, FYZ, BIO - priemer známok   
za 2. polrok 8. ročníka a I. polrok 9. ročníka ZŠ.

Dosiahnuté priemery sa sčítajú a následne bude zostavené poradie uchádzačov o štúdium. Najlepšie umiestnenie uchádzača je dosiahnuté najnižším súčtom priemerov.

Ak bol niektorý z predmetov v danom roku alebo polroku hodnotený „absolvoval“, nahradí sa toto hodnotenie daného predmetu z najbližšieho roka alebo polroka, v ktorom bol žiak hodnotený známkou.

**V prípade rovnakého počtu získaných bodov ( súčet priemerov známok ) bude o poradí uchádzačov rozhodovať:**

1. Bude uprednostnený uchádzač so zmenenou pracovnou schopnosťou (doložiť

rozhodnutím LPK – zákon 245/2008 Z.z. § 67, odst.3 k prihláške na štúdium).

1. Lepší priemer známok zo SJL za 6. až 9. ročník.
2. Lepší priemer známok z predmetu FYZ za 6. až 9. ročník.
3. Účasť na rôznych súťažiach a olympiádach počas štúdia na ZŠ, o ktorých sú doklady priložené k prihláške ( v poradí: celoslovenské, krajské a okresné ).

**Ak bol žiak na základnej škole vzdelávaný ako žiak so zdravotným znevýhodnením, je zákonný zástupca povinný túto skutočnosť uviesť v prihláške na  štúdium na strednú školu.**

**ZVEREJNENIE VÝSLEDKOV**

Riaditeľ strednej školy zverejní na výveske školy a na webovom sídle školy zoznam

uchádzačov podľa výsledkov prijímacieho konania **15. mája 2026** (v čase od 0:00 do 23:59

hod.), § 68 ods. 1.

1. Riaditeľ strednej odbornej školy lesníckej zverejní zoznam uchádzačov o štúdium v učebnom odbore. Zoznam obsahuje poradie uchádzačov s vopred prideleným číselným kódom zoradených podľa celkového počtu bodov získaných pri prijímacom konaní a informáciu, či uchádzač bol prijatý alebo neprijatý a nenaplnený počet miest pre žiakov, ktorých možno prijať do tried prvého ročníka príslušného odboru vzdelávania ( podľa § 68 ods. 1 školského zákona).

Informácia o prijatí uchádzača v zozname uchádzačov podľa výsledkov prijímacieho konania sa považuje za rozhodnutie o prijatí a deň zverejnenia sa považuje za deň doručenia rozhodnutia o prijatí ( podľa § 68 ods.2 školského zákona).

Ak bol uchádzač prijatý na vzdelávanie, zákonný zástupca neplnoletého uchádzača písomne **potvrdí prijatie na vzdelávanie najneskôr do troch dní od zverejnenia výsledkov**. Pri nedoručení potvrdenia o prijatí na štúdium, riaditeľ školy to bude považovať za nezáujem prijatého uchádzača študovať v SOŠ lesníckej a rozhodnutie, ktorým bol uchádzač prijatý na štúdium v strednej škole je v zmysle § 68 ods. 3 školského zákona **neplatné**. Na jeho miesto prijme ďalšieho uchádzača v poradí, ktorý vyhovel kritériám na prijatie.

Po doručení písomného potvrdenia riaditeľ strednej školy vyhotoví rozhodnutie o prijatí samostatne a odošle ho uchádzačovi do 5 pracovných dní od doručenia písomného potvrdenia (podľa § 68 ods.3 školského zákona).

Proti rozhodnutiu riaditeľa školy o neprijatí sa môže plnoletý uchádzač alebo zákonný zástupca maloletého uchádzača odvolať v lehote do 5 dní odo dňa doručenia rozhodnutia. Odvolanie sa podáva u riaditeľa školy a o odvolaní rozhoduje Žilinský samosprávny kraj, odbor školstva a športu v Žiline v prípade, ak riaditeľ školy nemohol rozhodnúť využitím inštitútu autoremedúry.

V súlade s § 66 ods. 6, riaditeľ strednej školy po prerokovaní v pedagogickej rade školy rozhodne o tom, či sa na škole vykoná prijímacie konanie v ďalšom termíne na nenaplnený počet miest pre žiakov, ktorých možno prijať do tried prvého ročníka. Toto rozhodnutie zverejní najneskôr do **6. júna 2026**. Prijímacie konanie sa koná **16. júna 2026,** z organizačných dôvodov sa môže skončiť **17. júna 2026.**

Riaditeľ strednej školy zverejní na výveske školy a na webovom sídle školy zoznam uchádzačov podľa výsledkov prijímacieho konania **19. júna 2026** (v čase od 0:00 do 23:59 hod.).

Uchádzač alebo zákonný zástupca neplnoletého uchádzača najneskôr **do 25. júna 2026** (23:59 hod.) písomne potvrdí strednej škole prijatie na vzdelávanie.

Uchádzač, ktorý na základe výsledkov prijímacej skúšky nebol prijatý na vzdelávanie v odbore vzdelávania uvedenom v prihláške na vzdelávanie len z dôvodu naplnenia počtu miest pre žiakov, ktorých možno prijať do tried prvého ročníka, môže byť prijatý na vzdelávanie v odbore rovnakej skupiny, ktorý nebol uvedený na prihláške ( podľa § 68 ods. 6 školského zákona ).

**ZÁVEREČNÉ USTANOVENIA**

O výsledkoch prijímacieho konania **budú uchádzači informovaní** prostredníctvom vývesky školy a webovej stránky školy ([www.sosltv.sk](http://www.sosltv.sk)) **15. mája 2026.**

V Tvrdošíne 14.11.2024

Ing. Viliam Gerčák  
 riaditeľ školy